Miroslav Raduljica

**Miroslav Raduljica** (Inđija, 5. januar 1988) je srpski košarkaš. Igra na poziciji centra.

## Klupska karijera
Raduljica je počeo karijeru u mlađim kategorijama FMP Železnika. Svoj debi u prvom timu FMP-a imao je u sezoni 2005/06. Sezonu 2006/07. proveo je na pozajmici u Borcu iz Čačka. Najbolje partije u dresu FMP-a je imao u sezoni 2009/10. kada je i proglašen za najkorisnijeg igrača Superlige Srbije.

U leto 2010. potpisao je petogodišnji ugovor sa Efes Pilsenom. Već na početku karijere u turskom klubu doživeo je povredu stopala zbog koje je odsustvovao nekoliko meseci. U februaru 2011. Efes je poslao Raduljicu na pozajmicu u berlinsku Albu kako bi igrao i vratio se u formu posle povrede. Sa Albom je stigao do finala nemačkog prvenstva.

U avgustu 2011. Raduljica je došao na jednogodišnju pozajmicu u Partizan. Svoju najbolju partiju u dresu Partizana imao je u pobedi nad ekipom Heliosa kada je postigao 31 poen i imao 8 skokova, zabeleživši indeks korisnosti od čak 47. Sa crno-belima je osvojio dva trofeja, Kup Radivoja Koraća i Prvenstvo Srbije.

Za sezonu 2012/13. Efes ga je ponovo pozajmio, ovaj put ukrajinskom Azovmašu.

U julu 2013, odlazi u NBA ligu i potpisuje ugovor sa Milvoki baksima. U svojoj debitantskoj NBA sezoni odigrao je 48 utakmica (2 kao starter) i beležio prosečno 3,8 poena i 2,3 skoka po meču. Krajem avgusta 2014. je trejdovan u Los Anđeles kliperse. Ipak par dana kasnije Klipersi su ga otpustili.

U septembru 2014. je potpisao ugovor sa kineskom ekipom Šandong lajons. U ekipi Šandonga ostaje do 23. decembra 2014. kada raskida ugovor. Odigrao je 14 utakmica u kineskoj ligi na kojima je u proseku postizao 18 poena i devet skokova. Dana 8. januara 2015. godine, Raduljica se vratio u NBA ligu potpisavši desetodnevni ugovor sa Minesota timbervulvsima. Kasnije je potpisao još jedan desetodnevni ugovor, ali je nakon istega istog napustio klub. Odigrao je 5 utakmica za Timbervulvse, na kojima je beležio 1,6 poena i 1 skok po meču.

U julu 2015. Raduljica je potpisao dvogodišnji ugovor sa Panatinaikosom.

## Reprezentacija

Raduljica je imao dosta uspeha sa reprezentacijom u mlađim kategorijama. Sa reprezentacijom do 18 godina osvojio je Evropsko prvenstvo 2005 u Beogradu, sa reprezentacijom do 19 godina osvojio je Svetsko prvenstvo 2007. u Novom Sadu a sa reprezentacijom do 20 godina osvojio je Evropsko prvenstvo 2008. u Letoniji gde je bio i proglašen najkorisnijim igračem turnira.

Kao član univerzitetske reprezentacije Srbije osvojio je zlatnu medalju na Letnjoj univerzijadi 2009. godine u Beogradu. Dobrim partijama u dresu „studenata“ zaslužio je poziv za seniorsku reprezentaciju Srbije koja se pripremala za Evropsko prvenstvo 2009. u Poljskoj. Uspeo je da uđe u konačni sastav i bude deo tima koji je osvojio srebrnu medalju.

Raduljica je uvršten na širi spisak za Svetsko prvenstvo 2010. u Turskoj. Prošao je cele pripreme ali je kao poslednji otpao sa spiska samo dan pre početka prvenstva. Selektor Ivković ga je naredne godine uvrstio na spisak kandidata za Evropsko prvenstvo 2011. u Litvaniji ali je Raduljica otkazao poziv jer je želeo da se oporavi od povreda koje su ga mučile tokom sezone. Sledećeg leta selektor ga ponovo stavlja na spisak igrača za kvalifikacije za Evropsko prvenstvo 2013. Ipak Raduljica se nije pojavio na prozivci igrača. Iako nikad nije potvrđeno od Raduljice, spekulisalo se da igrač nije oprostio selektoru što ga je otpisao samo dan pre Svetskog prvenstva 2010.

Posle četiri godine pauze Raduljica se vratio u državni tim za Svetsko prvenstvo 2014. u Španiji. Dobrim partijama pomogao je timu da osvoji srebrnu medalju. Odigrao je 9 utakmica na kojima je beležio prosečno 13 poena i 4,6 skoka po meču.

## Ostalo
Raduljica je rođen u Inđiji ali vodi poreklo iz sela Pribeljci, Opština Šipovo u Republici Srpskoj.

## Uspesi
### Klupski
* ***[[KK Partizan|Partizan]]***:
** Košarkaška liga Srbije (1): 2011/12.
** Kup Radivoja Koraća (1): 2012.

### Pojedinačni
* Najkorisniji igrač Superlige Srbije (1): 2009/10.
* Najkorisniji igrač Evropskog prvenstva do 20 godina (1): 2008.

### Reprezentativni
* Evropsko prvenstvo do 18 godina:  2005.
* Svetsko prvenstvo do 19 godina:  2007.
* Evropsko prvenstvo do 20 godina:  2008.
* Univerzijada:  2009.
* Evropsko prvenstvo:  2009.
* Svetsko prvenstvo:  2014.
* Olimpijske igre  2016.

## Reference

## Vanjske veze

* Profil na sajtu NBA lige
* Profil na sajtu Evrolige
* Profil na sajtu Jadranske lige